Ο **Αλεξέι Ποκουσέβσκι** (αγγλικά: *Aleksej Pokuševski*, σερβικά κυριλλικά: Алексеј Покушевски‎‎, γεννήθηκε 26 Δεκεμβρίου 2001) είναι Σέρβος επαγγελματίας καλαθοσφαιριστής, ο οποίος αγωνίζεται ως σέντερ για τους Οκλαχόμα Σίτι Θάντερ του NBA. 
Το 2020, επιλέχθηκε στο νούμερο 17 του NBA Ντραφτ από τους Μινεσότα Τίμπεργουλβς.

Πρώιμη σταδιοδρομία
-------------------

Ο Ποκουσέβσκι μεγάλωσε στο Νόβι Σαντ, όπου άρχισε να παίζει μπάσκετ για τους τοπικούς συλλόγους, KK Kadet και KK NS Stars. Το 2015, εντάχθηκε στις ακαδημίες του Ολυμπιακού. Το 2017, συμμετείχε στο προπονητικό καμπ Jordan Brand Classic. Τον Αύγουστο του 2018, συμμετείχε στο προπονητικό καμπ Basketball Without Forders Europe στο Βελιγράδι της Σερβίας. Επίσης, το Φεβρουάριο του 2019, συμμετείχε στο NBA All-Star Basketball Without Borders Global Camp στη Σάρλοτ της Βόρειας Καρολίνας.

Επαγγελματική σταδιοδρομία
--------------------------

### Ολυμπιακός

Στις 19 Μαρτίου 2019, ο Ποκουσέβσκι έκανε το ντεμπούτο του στην Ευρωλίγκα σε μια νίκη με 89-69 εναντίον της Μπάγερν Μονάχου, σημειώνοντας 1 πόντο, παίρνοντας 2 ριμπάουντ και δίνοντας 1 ασίστ σε ένα λεπτό. Ο Ποκουσέβσκι έγινε ο νεότερος παίκτης του Ολυμπιακού που κάνει ντεμπούτο στην Ευρωλίγκα, σε ηλικία 17 ετών και 83 ημερών, ξεπερνώντας το Γιώργο Πρίντεζη, που έκανε το ντεμπούτο του σε ηλικία 17 ετών και 229 ημερών.

Τη σεζόν 2019-20, αγωνίστηκε στην Α2 Εθνική, με την ομάδα του Ολυμπιακού Β. Έχασε όμως μεγάλο μέρος της χρονιάς λόγω τραυματισμού που τον κράτησε εκτός τρεις μήνες. Σε 11 εμφανίσεις στο Πρωτάθλημα Α2, είχε μέσο όρο 10,8 πόντους, 7,9 ριμπάουντ, 3,1 ασίστ, 1,3 κλεψίματα και 1,8 μπλοκ σε 23,1 λεπτά ανά παιχνίδι. 

Στις 24 Απριλίου 2020, δήλωσε συμμετοχή στο ντραφτ του Νοεμβρίου 2020 για το ΝΒΑ.

### Οκλαχόμα Σίτι Θάντερ

Στις 19 Νοεμβρίου 2020, επιλέχθηκε στην 17η θέση του ντραφτ από τους Μινεσότα Τίμπεργουλβς. Ωστόσο τα δικαιώματα του πήραν αμέσως οι Οκλαχόμα Σίτι Θάντερ, που αντάλλαξαν τον Ρίκι Ρούμπιο και δύο "πικς" με τους Τίμπεργουλφς, ώστε να αποκτήσουν τον Ποκουσέβσκι.

Τον Φεβρουάριο του 2021, οι Θάντερ έστειλαν τον Ποκουσέβσκι στην θυγατρική ομάδα τους τους Σίτι Μπλού, ώστε εκεί να βρει περισσότερο χρόνο συμμετοχής και να αναπτύξει το ταλέντο του πριν επιστρέψει και πάλι στην πρώτη ομάδα. Πριν μεταφερθεί στην Αναπτυξιακή Λίγκα του ΝΒΑ, αγωνίστηκε σε 17 παιχνίδια του ΝΒΑ για 17 λεπτά μετρώντας κατά μέσο όρο 3,3 πόντους, 3,5 ριμπάουντ, 1,2 ασίστ, 1,4 μπλοκ και 0,5 κλεψίματα.

Διεθνής σταδιοδρομία
--------------------

Ήταν μέλος της Εθνικής Σερβίας U17 που αγωνίστηκε στο Παγκόσμιο Κύπελλο Καλαθοσφαίρισης Εφήβων του 2018 στην Αργεντινή. Σε πάνω από επτά παιχνίδια στο τουρνουά, είχε μέσο όρο 7,7 πόντους, 8,3 ριμπάουντ και 1,6 ασίστ ανά παιχνίδι.

Προσωπική ζωή
-------------

Η οικογένειά του προέρχεται από την Πρίστινα του Κοσσυφοπεδίου. Λόγω του πολέμου του Κοσσυφοπεδίου το 1999, η οικογένειά του διέφυγε στην Ποντγκόριτσα (σήμερα στο Μαυροβούνιο) και μετακόμισε στη συνέχεια στο Βελιγράδι, όπου το 2001 γεννήθηκε ο Ποκουσέβσκι. Στη συνέχεια, μαζί με την οικογένειά του εγκαταστάθηκαν μόνιμα στο Νόβι Σαντ. Αθλητικά του πρότυπα αποτελούν ο Κέβιν Ντουράντ και ο Τόνι Κούκοτς.

Παραπομπές
----------

1. ↑  «Jokic, Vucevic Headline Basketball Without Borders Europe 2018». *global.nba.com*. Ανακτήθηκε στις 20 Μαρτίου 2019.
2. ↑  «2019 NBA All-Stars Nikola Jokić and Nikola Vučević, Deandre Ayton and Bogdan Bogdanović to coach top international prospects at fifth annual Basketball Without Borders Camp». *pr.nba.com*. Ανακτήθηκε στις 20 Μαρτίου 2019.
3. ↑  «Ο πρώτος πόντος του Αλεξέι Ποκουσέφσκι! (video)». *Eurohoops*. 19 Μαρτίου 2019. Ανακτήθηκε στις 19 Νοεμβρίου 2020.
4. ↑  «Ξεπέρασε τον Πρίντεζη ο Ποκουσέφσκι: Νεότερος παίκτης του Ολυμπιακού στην Ευρώπη (pics)». *www.gazzetta.gr*. Ανακτήθηκε στις 19 Νοεμβρίου 2020.
5. ↑  «Ολυμπιακός: Δήλωσε συμμετοχή στο Draft ο Ποκουσέφσκι! (pic)». *www.gazzetta.gr*. Ανακτήθηκε στις 19 Νοεμβρίου 2020.
6. ↑  «Θάντερ: Στέλνουν στην G-League τον Ποκουσέφσκι». *Eurohoops*. 3 Φεβρουαρίου 2021. Ανακτήθηκε στις 13 Φεβρουαρίου 2021.
7. ↑  «Aleksej POKUSEVSKI at the 2018 FIBA Under-17 Basketball World Cup». *fiba.basketball*. Ανακτήθηκε στις 20 Μαρτίου 2019.
8. ↑  «Zapamtite ovo ime – Aleksej Pokuševski VIDEO». *b92.net*. Ανακτήθηκε στις 20 Μαρτίου 2019.  (Σερβικά)
9. ↑  «Ποκουσέφσκι: "Πρότυπα μου ο Ντουράντ κι ο Κούκοτς"». *Eurohoops*. 19 Νοεμβρίου 2020. Ανακτήθηκε στις 19 Νοεμβρίου 2020.

Εξωτερικοί σύνδεσμοι
--------------------

* Προφίλ στο realgm.com
* Προφίλ στο eurospects.com